Els bombers forestals es formen a Paterna sobre el GUARDIAN per a millorar la resposta davant incendis
30/01/2023

# Els bombers forestals es formen a Paterna sobre el GUARDIAN per a millorar la resposta davant incendis

[![Els bombers forestals es formen a Paterna sobre el GUARDIAN per a millorar la resposta davant incendis ](/images/noticias/2023/1/8615/8615_lg.jpg)](/images/noticias/2023/1/8615/8615_lg.jpg)

30.01.2023

*   A la formació van assistir els caps de brigada de prevenció i extinció d'incendis i els tècnics del Consorci Provincial de Bombers de València, que van poder veure el potencial que ofereix aquesta infraestructura hidràulica, el càlcul d'índex de reg diari, la plataforma d'activació dels canons, així com el funcionament dels canons d'aigua mòbils,
*   L'Alcalde de Paterna, Juan Antonio Sagredo, i la Tinenta Alcalde de Seguretat, Mobilitat i Transició Ecològica, Nuria Campos, van acompanyar als efectius de bombers en aquesta formació impartida en La Vallesa.

Els caps de brigada de prevenció i extinció d'incendis i els tècnics del Consorci Provincial de Bombers de València van rebre ahir una formació a Paterna sobre el Projecte GUARDIAN, amb l'objectiu que coneguen millor totes les possibilitats que ofereix aquesta instal·lació.

L'Alcalde de Paterna, Juan Antonio Sagredo, i la Tinenta Alcalde de Seguretat, Mobilitat i Transició Ecològica, Nuria Campos, van acompanyar als efectius de bombers en aquesta formació impartida en La Vallesa.

En paraules del primer edil, qui ha subratllat la importància de comptar amb un sistema de prevenció i protecció davant incendis forestals com el GUARDIAN, _“aquesta infraestructura, que s'ha convertit en tota una referència de prevenció d'incendis forestals a nivell europeu, ens situa en l'avantguarda internacional en aquest àmbit i per això és tan rellevant que els efectius de bombers coneguen tot el potencial que ofereix”._

El Projecte GUARDIAN està conformat per 52 canons d'aigua, 40 fixos i 12 mòbils, una xarxa de sensors que monitoren a temps real el Parc Natural del Túria, en els termes municipals de Paterna i Riba-roja del Túria, càmeres de vigilància, així com una estació regeneradora d'aigua que permet emprar aigua depurada per a protegir aquest espai natural.

A més, gràcies als estudis duts a terme per la Universitat Politècnica de València, s'ha pogut establir un patró de reg periòdic preventiu. Aquest càlcul d'índex de reg diari se'ls va mostrar també als efectius de bombers que van assistir a la formació, els qui també van tindre l'oportunitat de conéixer la plataforma d'activació dels canons i veure el funcionament dels canons d'aigua mòbils.

En aquest projecte col·laboren l'Ajuntament de Paterna, l'Ajuntament de Riba-roja del Túria, Hidraqua, Medi XXI, la Universitat Politècnica de València, la Universitat de València i Cetaqua.